CELEX: 32018D0321
Language: el
Date: 2018-03-02 00:00:00
Title: Εκτελεστική απόφαση (ΕΕ) 2018/321 της Επιτροπής, της 2ας Μαρτίου 2018, σχετικά με την τροποποίηση της εκτελεστικής απόφασης (ΕΕ) 2017/224 για τον καθορισμό των τεχνικών και λειτουργικών προδιαγραφών οι οποίες θα επιτρέπουν στην εμπορική υπηρεσία που παρέχεται από το σύστημα που έχει συσταθεί δυνάμει του προγράμματος Galileo να επιτελεί τη λειτουργία που αναφέρεται στο άρθρο 2 παράγραφος 4 στοιχείο γ) του κανονισμού (ΕΕ) αριθ. 1285/2013 του Ευρωπαϊκού Κοινοβουλίου και του Συμβουλίου

5.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 62/34
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/321 ΤΗΣ ΕΠΙΤΡΟΠΉΣ
   της 2ας Μαρτίου 2018
   σχετικά με την τροποποίηση της εκτελεστικής απόφασης (ΕΕ) 2017/224 για τον καθορισμό των τεχνικών και λειτουργικών προδιαγραφών οι οποίες θα επιτρέπουν στην εμπορική υπηρεσία που παρέχεται από το σύστημα που έχει συσταθεί δυνάμει του προγράμματος Galileo να επιτελεί τη λειτουργία που αναφέρεται στο άρθρο 2 παράγραφος 4 στοιχείο γ) του κανονισμού (ΕΕ) αριθ. 1285/2013 του Ευρωπαϊκού Κοινοβουλίου και του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1285/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για την εφαρμογή και εκμετάλλευση των ευρωπαϊκών συστημάτων δορυφορικής πλοήγησης και την κατάργηση του κανονισμού (ΕΚ) αριθ. 876/2002 του Συμβουλίου και του κανονισμού (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου (1), και ιδίως το άρθρο 12 παράγραφος 3 στοιχείο δ),
   Εκτιμώντας τα ακόλουθα:
   
               (1)
            
            
               Οι τεχνικές και λειτουργικές προδιαγραφές που ορίζονται στο παράρτημα της εκτελεστικής απόφασης (ΕΕ) 2017/224 της Επιτροπής (2) προβλέπουν ότι οι γενικές προδιαγραφές της υπηρεσίας «CS υψηλή ακρίβεια» που παρέχει η εμπορική υπηρεσία περιλαμβάνουν σφάλμα προσδιορισμού θέσης μικρότερο του δεκατόμετρου και ότι η πρόσβαση στην υπηρεσία «CS υψηλή ακρίβεια», που ελέγχεται από έναν ή περισσότερους παρόχους υπηρεσιών, παρέχεται επί πληρωμή σε συνάρτηση με την ισχύουσα δασμολογική πολιτική.
            
         
               (2)
            
            
               Ωστόσο, φαίνεται ότι η επί πληρωμή πρόσβαση στην υπηρεσία υψηλής ακρίβειας της εμπορικής υπηρεσίας θα μπορούσε να λειτουργήσει ως τροχοπέδη στην ανάπτυξη των εφαρμογών που προορίζονται να χρησιμοποιήσουν την υπηρεσία αυτή και να παρακωλύσει, ιδιαίτερα μέσα στην Ένωση, την ελπιδοφόρα μεγέθυνση των οικονομικών δραστηριοτήτων που βασίζονται στην τεχνολογία της ραδιοπλοήγησης μέσω δορυφόρου. Θα μπορούσε, επιπλέον, να αποτελέσει εμπόδιο στη διείσδυση στις παγκόσμιες αγορές του συστήματος που έχει συσταθεί δυνάμει του προγράμματος Galileo, τη στιγμή που ανταγωνιστικά συστήματα προσφέρουν δωρεάν παροχή υπηρεσιών υψηλής ακρίβειας.
            
         
               (3)
            
            
               Εξάλλου, οι επιχειρήσεις σε αναπτυσσόμενους τομείς οι οποίες θα χρησιμοποιήσουν πιθανότατα την εμπορική υπηρεσία υψηλής ακρίβειας, όπως αυτές που δραστηριοποιούνται στον κλάδο των αυτόνομων οχημάτων, της ρομποτικής ή των μη επανδρωμένων αεροσκαφών (drones), δεν έχουν ανάγκη τόσο μεγάλης ακρίβειας θέσης όπως αυτή που προβλέφθηκε αρχικά από την εμπορική υπηρεσία. Για τις επιχειρήσεις αυτές αρκεί ακρίβεια κατώτερη των δύο δεκατόμετρων και τις ενδιαφέρει περισσότερο, ως αντιστάθμισμα, να εξασφαλίσουν συντόμευση του χρονικού διαστήματος που απαιτείται για την απόκτηση αυτής της ακρίβειας. Ωστόσο, υπάρχει θετική συσχέτιση μεταξύ της ακρίβειας θέσης και του χρονικού διαστήματος που απαιτείται για την απόκτηση της ακρίβειας αυτής. Η μείωση της ελάχιστης ακρίβειας κατά ένα έως δύο δεκατόμετρα συνοδεύεται, κατ' αυτόν τον τρόπο, από τη μείωση του χρονικού διαστήματος που απαιτείται για την απόκτηση της ακρίβειας και ποικίλλει ανάλογα με την τεχνολογία που χρησιμοποιείται και το περιβάλλον και τη θέση στην οποία βρίσκεται ο χρήστης.
            
         
               (4)
            
            
               Εξάλλου, οι χρήστες που έχουν ανάγκη μια υπηρεσία με σφάλμα προσδιορισμού θέσης μικρότερο απ' αυτό που μπορεί να προσφέρει η υπηρεσία «CS υψηλή ακρίβεια» θα μπορούν πάντα να την αποκτήσουν από τις επιχειρήσεις που προτείνουν ήδη, σε τοπικό επίπεδο, εμπορικές υπηρεσίες που διαθέτουν τέτοια ακρίβεια.
            
         
               (5)
            
            
               Πρέπει, επίσης, να διευκρινιστεί ότι ο δωρεάν χαρακτήρας της υπηρεσίας υψηλής ακρίβειας της εμπορικής υπηρεσίας δεν προδικάζει τον τυχόν επί πληρωμή χαρακτήρα άλλων υπηρεσιών που παρέχονται από το σύστημα που έχει συσταθεί δυνάμει του προγράμματος Galileo.
            
         
               (6)
            
            
               Ως εκ τούτου, είναι πρόσφορο να προβλεφθεί αντιστοίχως, αφενός, ότι η πρόσβαση στην υπηρεσία «CS υψηλή ακρίβεια» που παρέχεται από την εμπορική υπηρεσία θα πρέπει να είναι δωρεάν και, αφετέρου, ότι οι γενικές προδιαγραφές της υπηρεσίας «CS υψηλή ακρίβεια» θα πρέπει να προβλέπουν σφάλμα προσδιορισμού θέσης μικρότερο των δύο δεκατόμετρων.
            
         
               (7)
            
            
               Τέλος, σε ό,τι αφορά την ανάπτυξη της υπηρεσίας «CS υψηλή ακρίβεια», σημασία έχει να αλλάξει ελαφρώς η ονομασία των δύο σταδίων, ώστε να υπάρχει μεγαλύτερη αντιστοιχία με την πραγματικότητα.
            
         
               (8)
            
            
               Συνεπώς, το παράρτημα της εκτελεστικής απόφασης (ΕΕ) 2017/224 θα πρέπει να τροποποιηθεί ανάλογα.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 36 παράγραφος 1 του κανονισμού (ΕΕ) αριθ. 1285/2013,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το παράρτημα της εκτελεστικής απόφασης (ΕΕ) 2017/224 τροποποιείται ως εξής:
   
               1)
            
            
               στη σειρά με τίτλο «Γενικές προδιαγραφές» και στη στήλη με τίτλο «CS υψηλή ακρίβεια», το κείμενο αντικαθίσταται από το ακόλουθο κείμενο: «Παροχή δεδομένων υψηλής ακρίβειας, έτσι ώστε να επιτυγχάνεται σφάλμα προσδιορισμού θέσης μικρότερο των δύο δεκατόμετρων στις ονομαστικές συνθήκες χρήσης»·
            
         
               2)
            
            
               στη σειρά με τίτλο ««Πρόσβαση στην υπηρεσία» και στη στήλη με τίτλο «CS υψηλή ακρίβεια», το κείμενο αντικαθίσταται από το ακόλουθο κείμενο: «- Δωρεάν πρόσβαση»·
            
         
               3)
            
            
               στη σειρά με τίτλο «Ανάπτυξη της υπηρεσίας» και στη στήλη με τίτλο «CS υψηλή ακρίβεια», οι λέξεις «- Το στάδιο αρχικής εμπορικής εκμετάλλευσης πρέπει να ολοκληρωθεί μεταξύ 2018 και 2020 - Το στάδιο πλήρους εμπορικής εκμετάλλευσης αναμένεται να ξεκινήσει από το 2020» αντικαθίστανται από τις λέξεις «- Το στάδιο αρχικής παροχής σημάτων πρέπει να ολοκληρωθεί μεταξύ 2018 και 2020 - Το στάδιο πλήρους παροχής υπηρεσιών πρέπει να ξεκινήσει από το 2020».
            
         Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 2 Μαρτίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 1.
   
      (2)  Εκτελεστική απόφαση (ΕΕ) 2017/224 της Επιτροπής, της 8ης Φεβρουαρίου 2017, για τον καθορισμό των τεχνικών και λειτουργικών προδιαγραφών οι οποίες θα επιτρέπουν στην εμπορική υπηρεσία που παρέχεται από το σύστημα που έχει συσταθεί δυνάμει του προγράμματος Galileo να επιτελεί τη λειτουργία που αναφέρεται στο άρθρο 2 παράγραφος 4 στοιχείο γ) του κανονισμού (ΕΕ) αριθ. 1285/2013 του Ευρωπαϊκού Κοινοβουλίου και του Συμβουλίου (ΕΕ L 34 της 9.2.2017, σ. 36).